የኮሮና ቫይረስ በተስፋፋበት አካባቢ የሚገኙ ነዋሪዎች ስጋታቸውን ገለፁ
አዲስ አበባ፡- በአዲስ አበባ ከተማ በተለይም በአዲስ ከተማ እና በልደታ ክፍለ ከተሞች እየተስፋፋ የመጣው የኮሮና ቫይረስ ወረርሽኝ ኢኮኖሚያዊና ሥነልቦናዊ ጫና እያስከተለባቸው መሆኑን በአዲስ ከተማ ክፍለ ከተማ የወረዳ አንድ ቀበሌ 23 ነዋሪዎች ተናገሩ። 
በአዲስ ከተማ ክፍለ ከተማ በወረዳ አንድ ቀበሌ 23 ነዋሪ የሆኑት አቶ ሁሴን አስፋው ለአዲስ ዘመን ጋዜጣ እንደተናገሩት፤ የአካባቢው ማህበረሰብ ኑሮ እጅግ የተጎሳቆለና ከእጅ ወደ አፍ የሆነ መሆኑን ገልፀዋል። አካባቢው ለመርካቶ ቅርብ እንደመሆኑ አብዛኛው ኅብረተሰብ ዕለት ተዕለት በመርካቶ ተንቀሳቅሶ የዕለት ጉርሱን ያገኛልም ብለዋል። 
ይሁንና የኮሮና ቫይረስ ወረርሽኝ በአገሪቷ መከሰቱን ተከትሎ አጠቃላይ ማህበራዊና ኢኮኖሚያዊ ጫና በኅብረተሰቡ ላይ መፈጠሩን አስታውሰው፤ በተለይም በሽታው በአዲስ ከተማ ክፍለ ከተማ ወረዳ አንድ ቀበሌ 22 የተሰራጨና በርካታ ቁጥር ያላቸው ዜጎች በኮሮና ቫይረስ መያዛቸው ለሁላችንም ስጋት ሆኗል ይላሉ። 
ኅብረተሰቡ ከእጅ ወደ አፍ የሆነ ኑሮውን ለማሸነፍ ወጥቶ መግባትም ሆነ በቤት ውስጥ መቀመጥ ጭንቅ ሆኖበታል። በሽታው በአቅራቢያችን መከሰቱ ከፍተኛ ስጋት ውስጥ ጥሎናል። ከዚሁ ጋር በተያያዘም ቤት ዘግቶ ለመቀመጥ ኑሮ የሚፈትናቸው መሆኑን ጨምረው ወጥቶ መግባት ትልቅ ስጋት እንደሆነባቸው ተናግረዋል። 
ኅብረተሰቡ በአሁኑ ወቅት ከፍተኛ ስጋት ውስጥ በመሆኑ የገለፁት አቶ ሁሴን፤ በሽታው ከዚህ በበለጠ እንዳይስፋፋ ለአካባቢው ኅብረተሰብ ምርመራ ቢደረግ መልካም ነው ብለዋል። ከዚህ በተጨማሪም በጣም መሠረታዊ ከሆኑት ውጪ በአካባቢው ያለውን እንቅስቃሴ ለተወሰነ ጊዜ መገደብ ቢቻል የበሽታውን ስርጭት መቀነስ እንደሚቻል አመልክተዋል። 
የእንቅስቃሴ ገደብ ሲደረገም በከፍተኛ ሁኔታ ሊጎዱ የሚችሉ ዜጎችን ለይቶ የሚረዱበትን ሁኔታ ማመቻቸት እንደሚገባም ጠቁመዋል። አቶ ሁሴን አያይዘውም የቫይረሱን ስርጭት መግታት የሚቻለው በመከላከል እንደመሆኑ የአካባቢውን ኅብረተሰብ በማሳተፍ ውሃና ሳሙና አቅርበው ወደ መንደሩ የሚገባ ማንኛውም ሰው እጁን ታጥቦ እንዲገባ ማድረጋቸውን አብራርተዋል።
የዚሁ አካባቢ ነዋሪ የሆነው ወጣት ይድነቃቸው ወልደየስ በበኩሉ፤ በሽታው በአካባቢው መስፋፋቱ አሳሳቢና አስደንጋጭ እንደሆነበት ይናገራል። የአካባቢው ኅብረተሰብ ስጋት ያደረበትና የተጨነቀ ቢሆንም አልፎ አልፎ ግን መዘናጋት መኖሩን ገልጿል። ወጣቶች ተሰባስበው የሚገኙበት እንዲሁም አንዳንድ ሰዎችም አስገዳጅ ባልሆኑ ጉዳዮች ከቦታ ቦታ የሚንቀሳቀሱ መሆኑን በመግለፅ ይህ ተግባርም ዋጋ ሊያስከፍል እንደሚችል ተናግሯል። 
በበሽታው የተያዙ ሰዎች ባሉበት አካባቢ ያሉት ሰዎች የተሻለ ጥንቃቄ እያደረጉ መሆኑን የገለፀው ወጣት ይድነቃቸው፤ ነገር ግን ለአካባቢው በጣም ቅርብ የሆኑ ሰዎች እያደረጉ ያሉት እንቅስቃሴ በሚፈለገው እና በሽታው በራችን ላይ በደረሰበት ልክ አይደለም። በርካቶች እንደቀደመው ጊዜ ሁሉ በግዴለሽነት ሲንቀሳቀሱ ይታያል። ወደ ቤተ ዕምነቶችም የሚያደርገውን እንቅስቃሴ መግታት እንዳልተቻለ አጠቃላይ የጥንቃቄ ጉድለት እንዳለም አብራርቷል። 
ይሁንና ኅብረተሰቡ በሽታውን መከላከል እንዲችል ወጣቶች በራስ ተነሳሽነት የእጅ መታጠቢያዎችን በማዘጋጀት እንዲታጠቡ በማድረግ እንዲሁም አንዳንድ የግንዛቤ ማስጨበጫዎችን ለማስተላለፍ እየተሞከረ ነው ብሏል። ነገር ግን ኅብረተሰቡ ከፍተኛ ስጋት ያለበት በመሆኑ በሽታው እንዳይሰራጭ ለአካባቢው ሰዎች በሙሉ የጤና ምርመራ ቢደረግ ስርጭት ለመቀነስ የሚረዳ መሆኑን ጠቁሟል። 
በአዲስ ከተማ ክፍለ ከተማ የወረዳ አንድ የጤና ጽ/ቤት ኃላፊ አቶ ታምሩ በቀለ በበኩላቸው፤ የኮሮና ቫይረስ ወረርሽኝ በአካባቢው ከመስፋፋቱ ጋር በተያያዘ የተለያዩ የግንዛቤ ማስጨበጫ ሥራዎች እየተሰሩ መሆኑን ገልፀዋል። ነገር ግን ቦታው መርካቶ እንደመሆኑ በተለይም እርቀትን ለመጠበቅ እጅግ በጣም አስቸጋሪ ነው ይላሉ።
ምርመራን በተመለከተም በአሁኑ ወቅት ምርመራ እያደረገ ያለው የኅብረተሰብ ጤና ኢንስቲትዩት መሆኑን ጠቅሰው፤ ምርመራው ቤት ለቤት እየተደረገ መሆኑን ተናግረዋል። በወረዳ አንድ ጽ/ቤትና በየጤና ጣቢያው ተደራጅተው የተዘጋጁ ስድስት ቡድኖች አሉ የሚሉት ኃላፊው፤ በተለይም 22 እና 17 ቀጣና በሚባሉ አካባቢዎች ከፍተኛ ቁጥር ያላቸው ሰዎች በበሽታው የተያዙ በመሆኑ ምርመራው እየተከናወነ መሆኑን ተናግረዋል።
አጎራባች በሆኑ ቀጣናዎችም ምርመራው እንደሚቀጥል እና ሁሉንም አካባቢዎች ተደራሽ ለማድረግ የሚሰራ መሆኑን የገለፁት ኃላፊው፤ የምርመራ ሥራው ጊዜ የሚፈልግ በመሆኑ በቀጣይ ተጠናክሮ እንደሚቀጥል ተናግረዋል።
አዲስ ዘመን ሰኔ 8/2012ፍሬህይወት አወቀ